Norveġiż ta’ 29 sena jinsab fil-periklu tal-mewt wara li matul il-lejl li għadda ttajjar minn karozza u waqt li kien mal-art għaddiet karozza oħra minn fuqu. Il-Pulizija qalet li l-inċident seħħ fi Triq Nazzjonali l-Ħamrun għall-ħabta tas-siegħa u għaxra ta’ dalgħodu. Minn stħarriġ preliminari jidher li karozza li kien qed isuq raġel ta’ 40 sena miż-Żurrieq, għal xi raġuni laqtet lin-Norveġiż li spiċċa mal-art. Wara karozza oħra li kien qed isuq raġel ta’ 31 sena mill-Belt Valletta, għal xi raġuni spiċċat biex għaddiet minn fuq in-Norveġiż. Fuq il-post issejħu membri mid-Dipartiment tal-Protezzjoni Ċivili kif ukoll ambulanza li ħadet lin-Norveġiż l-Isptar Mater Dei għall-aktar assistenza medika. In-Norveġiż  ġie ċċertifikat li jinsab fil-periklu li jitlef ħajtu. Dwar il-każ infetħet inkjesta mill-Maġistrat tal-Għassa Victor Asciak li ħatar l-esperti biex jassistuh. Il-Pulizija tad-Distrett qed tmexxi l-investigazzjonijiet filwaqt li għal xi ħin it-triq kienet magħluqa għat-traffiku.